
			«Funn!»

			Alle stanset.

			«Funn!» runget det mellom trærne da alle gjentok meldingen.

			«Alle blir stående!» ropte innsatslederen og begynte å bevege seg mot den unge kollegaen som hadde varslet.

			Han småløp forbi alle de frivillige som hadde dannet en flere titalls meter lang manngard. Unge og gamle, menn og kvinner, hele lokalbefolkningen deltok i søket i Dalaskogen.

			«Hva har du funnet?» spurte han da han kom fram.

			«Der», sa mannen og pekte med skjelvende hånd på en gjenstand som lå og fløt i et lite tjern. Det var en sko. En svart sko i barnestørrelse lå og duppet i vannskorpen med den ene langsiden opp. «Skal jeg hente den?»

			«Gjør det, jeg iverksetter avsperring av området.»

			Den unge mannen satte seg på baken og akte langsomt ned mot vannet mens han holdt seg fast i noen lyngtuster. Da han nådde vannkanten, strakte han ut den ene hånden mot skoen. Han kunne så vidt nå den uten å vasse uti, og begynte å pirke den til seg med fingrene. Det var ingen skolisse han kunne få tak i, så han bestemte seg for å lene seg enda litt lenger ut for å få tak i den.

			Idet han fikk et fast grep om skoen, løsnet lyngtusten han holdt i, og han falt langflat ut i tjernet.

			Han bannet for seg selv mens han forsøkte å få fotfeste i den gjørmete bunnen. Det var ikke særlig dypt, vannet nådde ham til midjen. Han sto støtt på venstre bein, men den høyre foten hadde satt seg fast under en stubbe eller noe. Han ristet på beinet for å komme løs, og kjente med det samme at det som lå over foten, fulgte med opp. Gjenstanden brøt overflaten. Først skjønte han ikke hva han så. Han ble bare stående, stiv som en stokk.

			Det var et barn, en gutt. Han var naken. Ryggen var bøyd bakover på en unaturlig måte, og blikket var livløst.

			Det ble helt stille. Den unge mannen ble stående og stirre i flere sekunder. Han hadde bare vært ansatt i politiet noen få måneder, og dette skulle være et rutineoppdrag.

			Så fikk han panikk, skjøv fra seg kroppen og kavet i vei mot bredden av tjernet. Nei, nei, nei, var alt han klarte å tenke. Dette skjer ikke.

			Stadig flere nærmet seg, alle ble stående og stirre.

			Noen begynte å skrike. En kvinnelig kollega kom springende og tok et raskt overblikk over situasjonen.

			«Trekk tilbake!» ropte hun, strakte ut armene og viftet med hendene. «Trekk tilbake!»

			Etter å ha fått alle nysgjerrige tilskuere på avstand og tilkalt flere kollegaer til området innså hun at de måtte iverksette den ubehagelige arbeidsoppgaven det var å gjennomsøke tjernet. To gutter var fortsatt savnet, og det var stor sannsynlighet for at de kunne ha lidd samme skjebne.

			Tre politibetjenter vasset ut i tjernet. Vannet var så grumsete at de knapt kunne skimte hendene under vannflaten.

			Innsatslederen gikk nesten på huk, ett lite skritt av gangen mens han følte seg fram. Han håpet inderlig at han skulle slippe å finne noe mer.

			Etter noen meter møtte han noe som stakk opp fra bunnen. Kanskje en kraftig gren. Han lirket litt på den og kjente at den satt fast, men ikke hardere enn at han nok kunne klare å trekke den løs. Han tok tak med begge hender og dro til. Han fikk opp hele kvisten sammen med en hvit T-skjorte som var tvunnet rundt enden.

			Barneliket som hadde flytt opp, lå fortsatt og duppet i overflaten like ved siden av ham. Et voldsomt ubehag veltet opp i ham hver gang han kikket bort på det. Må være profesjonell, tenkte han. Bruke all min opplæring og erfaring til å distansere meg fra situasjonen. Selv om instruksen uttrykkelig tilsa at han ikke skulle røre kroppen når det var åpenbart at livet ikke sto til å redde, virket det helt umenneskelig. Det føltes feil å bare la gutten ligge der og drive, så han tok to seige steg mot ham, la forsiktig armene under skuldrene og lårene, løftet ham opp og la ham på bredden av tjernet.

			Han kikket på ansiktet og gjenkjente umiddelbart gutten som en av de savnede. Den unaturlige krumningen på ryggen viste seg å komme av at han var bundet på en merkelig måte. En tynn snor var knyttet fra den venstre ankelen til det venstre håndleddet, og på samme måte var høyre ankel festet til høyre håndledd. Innsatslederen så nærmere på snoren, det var ikke en nylonline, og i hvert fall ikke en ledning.

			Han gikk tilbake ut i vannet og fortsatte å søke med hendene langs bunnen. Han fant flere klesplagg, en caps, enda en T-skjorte og flere sko.

			Etter en stund hadde han funnet nesten alle de klærne guttenes pårørende hadde beskrevet. Samtlige plagg var surret rundt kvister og greiner, og stukket ned i den gjørmete bunnen. Da politimannskapene hadde lagt alt sammen utover bakken, la de merke til at nesten alle plaggene var vrengt. Det var ikke lenger noen tvil om hva mer de kom til å finne i det lille tjernet.

			Kort tid etter ble det funnet enda et lik, også det en gutt. Naken, og bundet på nøyaktig samme måte. Også han ble brakt på land.

			De fortsatte søket. To sykler ble fisket opp et stykke lenger uti. Nå hadde det også kommet ambulansepersonell fram til stedet, og noen minutter senere ble det tredje liket funnet, bundet på samme måte som de andre. Alle tre ble bekreftet døde på stedet.

			En av politibetjentene begynte å gråte, noen pustet veldig tungt, en annen sto og skalv. En hadde satt seg på bakken og lagt ansiktet i hendene. En av dem løftet opp et par av skoene, og alle skjønte hva som hadde skjedd.

			Guttene hadde blitt bundet med sine egne skolisser.

		

	
		
			Kriminalinspektør Inge Ingesson ankom funnstedet. Da han ble oppringt, hadde han vært på vei til Hjortnäs brygga. En av de beste danseplassene i Dalarna, etter hans mening, og det var ikke mange sommerdanser han hadde gått glipp av der.

			Etter planen skulle han tilbringe noen velfortjente ferieuker på hytta ved Styrsjön, som lå like i nærheten, og som hadde tilfalt ham etter skilsmissen. Sommeren var godt i gang, og den så ut til å bli varm i år også.

			Men nå måtte han altså snu på E45 og kjøre tilbake til Malung. Hadde han virkelig hørt riktig? Mistanke om drap ved den gamle skvattemøllen?

			Han stanset ved hestehagen på Lybergsvägen, et stykke fra en folkemengde som hadde samlet seg litt bortenfor. Han gjenkjente flere journalister og enkelte beboere fra området. Det så ut til at de hadde blitt presset til siden av uniformert politi, som sperret veien. Inge ble sittende og se på forsamlingen noen sekunder før han stakk hodet ut av vinduet.

			«Inge!» ropte en av betjentene som fikk øye på ham. «Du kan gå rundt her.»

			Kollegaen pekte på en opptråkket sti som gikk langs grusveien, på motsatt side av folkemengden. Inge gikk ut av bilen og rettet på skjorta. Ute var det overskyet, men varmt, klokken var to om ettermiddagen, og det eneste som forstyrret fuglesangen, var kneppingen fra kameraene. Han begynte å følge stien inn i skogen. En uniformert betjent kom løpende med en rull sperrebånd. Han surret den blåhvite plastremsen rundt en trestamme, og løftet den litt samtidig som Inge huket seg ned for å komme under. Tre kriminalteknikere var i ferd med å reise hvite telt på en lysning like ved vannet. Alle var iført beskyttelsesdrakter og munnbind.

			«Hvem var det som fant dem?» spurte Inge.

			«Jeg fant den første», sa Jakob Morelius, en nyutdannet politi­betjent som Inge bare hadde kjent et par måneder. Han satt på en trestubbe og masserte tinningene som om han ville slette minnene av det han nettopp hadde opplevd. Svetten rant fra det mørke håret og nedover kinnene.

			«Huff da», sa Inge. «Hvordan går det med deg?»

			«Tja, det var ikke det jeg hadde forventet da jeg gikk på jobb i morges», svarte han.

			«Det gjorde nok ingen av oss», sa Inge som begynte å ane omfanget av saken.

			En eldre mann kom fram til Inge, en kar fra ordenspolitiet i Sälen.

			«Før du går ned», begynte han. «Ja … jeg vil bare advare deg om at det ikke er noe pent syn.»

			«Dere sa at guttene ble funnet i vannet», sa Inge.

			«Ja?»

			«Så hva gjør de da på land?» sa han og nikket mot de hvite teltene. Selv om Inge ikke hadde sett hva som befant seg der inne, var det ganske åpenbart.

			«Jaha, sånn å forstå», sa politibetjenten. «Patruljen på stedet følte at det ikke var riktig å bare la dem bli liggende der … i vannet», fortsatte han.

			Uansett hvor human og empatisk den avgjørelsen var, så var den gal.

			«Det var dumt», sa Inge. Vel, alle kan gjøre feil, tenkte han.

			De gikk sammen inn mellom de høye grantrærne, mot en liten lysning der det gamle kvernhuset lå. Den smale bekken rant langsomt forbi, og Inge gikk fram til de to teltene som var plassert tett inntil hverandre. En av teknikerne åpnet en glidelås i teltduken og slapp dem inn.

			Der lå det to gutter på bakken. Men det var ikke gutter lenger. Det var lik. Det gikk kaldt nedover ryggen på Inge. Han hadde sett mye fælt i sin snart trettiårige karriere, grusomheter som hadde påført ham en rekke følelser, fra ubehag til sinne og håpløshet. Men aldri før hadde han opplevd en så lammende angst som den han følte nå.

			Kroppene var nakne, knyttet sammen mellom hender og føtter. Huden var blek, med et tynt lag av søle over.

			Det var et motbydelig syn. Det var ingen tvil om at de hadde blitt utsatt for en kriminell handling.

			De gikk videre til det andre teltet der det lå enda et lik av en gutt, bundet på samme måte som de to andre. Og igjen skyllet en bølge av ubehag opp i ham. Inge kikket på en av betjentene som hadde lagt den ene hånden over munnen.

			«Ofrene er Felix Moberg, Liam Jonsson og Edvin Edlund. Samtlige er født i 2011 og hjemmehørende her i området. De ble sist sett klokken …», sa han og bladde i notatene sine. «Atten tretti i går formiddag, mens de syklet på Västra Industrigatan.»

			Inge tok en siste kikk i de to andre teltene før han gikk ut igjen. Det var en påkjenning å ta inn det han nettopp hadde sett. Han bøyde seg ned ved bekken, øste opp vann med hendene og fuktet ansiktet, som for å skylle bort bildene fra netthinnen.

			Det var bare å konstatere at ondskapen hadde kommet til Malung.

		

	
		
			Fra et høl til et annet tenkte Monica Eurell idet hun svingte inn på Polhemsgatan på Kungsholmen i Stockholm. Sommerdagen var varm, og klimaanlegget i den gamle Saaben hadde prestert enda dårligere enn vanlig på veien fra Vimmerby. Hun tørket svetten av pannen og forlot bilen dobbeltparkert foran inngangen til den digre betongklossen som utgjorde politihuset i Stockholm.

			«Det er full krise her. To har gått av med pensjon, en har møtt veggen, og ja, spesialenheten er mildt sagt underbemannet, så det var derfor jeg ringte deg.»

			Sjefen for politiets nasjonale operative avdeling, NOA, Claes Tryggvesson, la begge hender om høyrehånden hennes da de hilste inne på kontoret hans. De brede skuldrene, kulemagen og det snauklipte hodet, gjorde at han så ut som en dørvakt satt til å utføre kontorarbeid. Hvilket han vel i grunnen var, tenkte Monica. De slo seg ned på hver sin side av skrivebordet i massiv mahogni, der han hadde satt fram kaffe og kanelboller. Tryggvesson dreide litt fra side til side på kontorstolen.

			«Ja, du vet jo hva som foregår», sa han etter en stund. «Eller foregår og foregår. Rent teknisk fungerer vi noenlunde brukbart, problemet er all støyen.»

			«Støyen?»

			«Ja, du kjenner jo mediene, de maser og bråker om alle drap og bombeangrep. Det verste er at regjeringen bare viker unna. Så fort jeg leser en kritisk artikkel om oss, vet jeg at justisministeren kommer til å ringe og beklage seg før lunsj. Hva med å ta litt ansvar selv?» sa han og slo ut med hendene. «Uansett. Jeg er i ferd med å foreta en liten omgruppering her. Jeg vil ha inn folk med reell etterforskningskompetanse og erfaring, det er altfor mange byråkrater på huset. En arv etter min forgjenger. Det er her du kommer inn i bildet.»

			«Som jeg sa på telefonen, så er jeg ikke interessert i en rolle som papirflytter», sa Monica. 

			Da de ringte henne fra Stockholm og sa at hun var aktuell for en stilling på spesialenheten for drapsetterforskning, var det ikke første gang hun hadde fått tilbud om å bytte distrikt. Forskjellen var at denne gangen hadde hun vist interesse.

			Denne spesialenheten hadde som oppgave å bistå lokale politidistrikt i hele landet med ressurser ved kompliserte draps­etterforskninger. Også kjent som Riksmord.

			«Vi har nitten hundre ansatte på hele NOA», sa Tryggvesson. Jeg tror ikke det er noen andre som kan vise til samme opp­klaringsprosent som den du har hatt de siste fem årene. Du har virkelig gått under radaren på ledelsen. Å ha deg gående nede i Småland og bare etterforske lokale saker er et rent tap for oss. Er det virkelig ingen som har kontaktet deg med tilbud om opprykk i etaten?»

			«Jo, men jeg har alltid bedt dem om å spørre noen andre. Jeg har trivdes godt der jeg har vært», sa Monica, men det var en sannhet med modifikasjoner. De siste fem årene hadde hun bare hatt én sak i hodet, å finne sin forsvunne lillesøster. Et prosjekt hun i prinsippet hadde viet all sin tid. Etterforsk­ninger hadde bare vært forstyrrende, og jo fortere hun fikk løst dem, jo fortere kunne hun gjenoppta det som betydde noe. En strategi som nå så ut til å ha plassert henne i toppsjiktet av svenske etterforskere, hvis man skulle tro sjefen for NOA.

			«Dessuten løste du Wilda-saken», fortsatte Tryggvesson. «Alle her vet at det var en uhyre komplisert etterforskning. Og det er nettopp slike saker denne enheten skal bistå med, kompliserte etterforskninger.»

			Monica tenkte seg om en stund. Etter alt som hadde skjedd med lillesøsteren sist vinter, var det som om livet hadde begynt på nytt. Det som hadde fylt dagene hennes i så mange år, eksis­terte ikke lenger. Søket var over. Nå dreide det seg om noe annet, å få henne hjem. Og da ikke hjem til et fengselsopphold, men hjem til seg.

			Hva annet var det som gjensto? Monica kunne knapt huske hva hun hadde drømt om tidligere, hva hun hadde ønsket seg her i livet. Kunne dette være en sjanse til å innlede noe nytt? Hun var ikke sikker på hva det kunne være, men det ville uansett innebære å flytte fra huset langt inne i det smålandske landskapet, som hadde vært hjemmet hennes i tjue år. Flytte til hovedstaden, et sted hun for det meste hadde sett gjennom vinduer i møterom på meningsløse konferanser, og i speilet bak en eller annen bardisk.

			«Jeg har forstått det slik at du jobber en del fra politistasjonen i Vimmerby», sa Tryggvesson.

			«Jeg bor like ved, så det er ofte det enkleste. Hva har det med saken å gjøre?»

			Tryggvesson trakk sammen øyebrynene.

			«Da antar jeg at du ikke har hørt om planene våre. Mens jeg forberedte dette møtet med deg, fikk jeg, helt uformelt, greie på at planen er å begrense antall slike lokale politi­stasjoner i distriktene. De skal i prinsippet bare betjenes av en saks­behandler. All etterforskningskompetanse skal samles på heltid i Kalmar», sa han.

			Heltid, det verste ordet i det svenske språket. Kompetanse, det nest verste, tenkte hun. Monica hadde alltid fryktet at opplegget hennes, med å jobbe fra den politistasjonen som lå nærmest hjemmet, ikke ville vare evig. Men, til tross for at hun alltid hadde motsatt seg planer om å flytte, var det likevel noe som hadde fått henne til å kjøre hele veien hit for å møte en av disse kontorrottene som utgjorde ledelsen. Kanskje fikk hun en mulighet til å slå to fluer i en smekk? Begynne på noe nytt og samtidig få Lisette hjem.

			Tryggvesson lente seg tilbake i stolen, foldet hendene over magen og smilte.

			«Som du skjønner, har de økte bevilgningene fra regjeringen gitt oss mulighet til å tilby et mer samsvarende lønnsnivå», sa han. «Atskillig mer attraktivt enn tidligere.»

			Han la opp et organisasjonskart på pc-en og vendte skjermen mot Monica.

			«Dette er slik jeg tenker meg …», begynte han før Monica avbrøt.

			«Hvis du lover at jeg aldri mer skal behøve å se på et organisasjonskart, skal jeg love å tenke på det», sa hun.

			Han kikket på henne, det så ut som om han ventet at hun skulle si at det var en spøk. Monica forble taus.

			«Ja vel?» sa han etter en stund. «Ja, men da får vi heller si det sånn. Du kan vel bli i byen noen dager, så tar vi opp tråden igjen litt senere i uken?»

			Monica tok med seg en kanelbolle og gikk ut på gaten igjen. I det samme som hun skulle sette seg i bilen, hørte hun en kvinnestemme rope. Et velkjent ansikt nærmet seg.

			«Hei, Monica!» sa Susanne Edvardsdotter, og krysset gaten. Monica hadde møtt Susanne i forbindelse med Wilda-saken i vinter. Hun var profilanalytiker og hadde bistått etterforskningen. De hadde bare jobbet sammen noen dager, men Susanne hadde likevel rukket å plassere seg i kategorien mennesker som ikke irriterte Monica. Hun var kledd i en rød dress, og håret så nylagt ut.

			«Jeg trodde du hadde sluttet?» sa Monica.

			«Det trodde jeg også», svarte Susanne og smilte. «Men den nye lederen er ganske god til å overtale folk.»

			«Jeg har lagt merke til det.»

			«Kan det være at du er på vei til oss her på Kungsholmen?» spurte Susanne. «Det kan trenges noen dyktige etterforskere her på huset.»

			«Spør meg igjen om noen dager», svarte Monica og satte seg inn i bilen mens Susanne gikk inn i politihuset. Hun kikket ut gjennom frontruten, mot det glitrende vannet ved Norr Mälarstrand.

			Et nytt liv, tenkte hun.

		

	
		
			Inge Ingesson satt i et av møterommene og studerte alt materialet som lå på bordet foran seg. Persiennene var lukket og varmen presset på utenfra.

			Liam, Felix og Edvin ble sist sett den tjuefjerde juni klokken atten tretti, da de syklet rundt i nærheten av hjemmene sine, slik de alltid pleide å gjøre på varme sommerdager. Alle tre bodde i samme gate og var ofte hjemme hos hverandre. Dørene var ulåst selv om foreldrene ikke alltid var hjemme. De hadde blitt meldt savnet to timer etter at de sist ble sett, klokken tjue tretti, og ble ikke funnet før dagen etter.

			«Hva i all verden tror dere dette kan dreie seg om?» spurte Inge etter å ha grovsortert det innkomne materialet. Det var formiddag og knapt ett døgn siden guttene ble funnet.

			De pårørende var orientert. To kriminaletterforskere fra Mora hadde kommet til, tre politibetjenter hadde måttet avbryte ferien, og Inge hadde satt dem i arbeid. Ingen av de tilstedeværende hadde sovet noe særlig, og kanskje det var den kollektive trøttheten som gjorde at han ikke fikk noe svar.

			«Er det virkelig ingen som har sett guttene etter klokken halv sju?» fortsatte han i stedet. «Jeg mener, vi snakker om en lys sommerkveld. Victoria, har det kommet inn noe på tipstelefonen?»

			Han rettet blikket mot kollegaen. Kriminalinspektør Victoria Svensson hadde jobbet i distriktet i tre år, hun og Inge hadde utviklet et godt samarbeid, og han hadde ikke nølt med å ta henne inn i etterforskningen.

			«Vi har et vitne som så dem sykle mot skogen, det er alt», sa Victoria.

			«Hva med det tekniske?»

			«Rettsmedisineren i Uppsala foretar obduksjonene i løpet av dagen og sender alt materialet til NFC. Ja altså lissene, klærne og skoene.»

			Alle de tre ofrene hadde vært bundet mellom hender og føtter med sine egne skolisser. Med unntak av den ene av dem, mellom Liams venstre hånd og fot var det brukt en annen type snor som ingen visste hvor kom fra.

			«Det må da være et seksuelt element i dette. Hvorfor skulle de ellers være kledd nakne?» sa en av kriminaletterforskerne fra Mora.

			«Ja, kanskje. Fy faen», sa Inge og vendte seg mot Victoria. «Hvem var den første som meldte dem savnet?»

			«Et av ofrenes stefar, Mark Edlund», svarte hun.

			«Har han avgitt forklaring?»

			«Ja, men bare i forbindelse med dødsbudskapet i går. Vi fikk ikke så mye ut av ham. Han er litt … spesiell», sa Victoria.

			«Jeg drar og tar en prat med ham», sa Inge.

			En stund senere parkerte han midt i boligfeltet Storbygärdet, der guttene bodde. Det var en trykket stemning i området, ingen var ute i gatene til tross for at mange hadde sommerferie. Himmelen var skyfri, og det var varmt i luften, ingen utegriller var i bruk, og ingen stemmer kunne høres. Utenfor et av husene på den andre siden av veien så han en kvinne stå og røyke. Hun liknet et bilde Inge hadde sett av moren til et av ofrene, Melinda Jonsson. Han var her for å snakke med Mark Edlund, men tenkte det var like greit å høre om Melinda kunne ha noe å bidra med, siden han først var her.

			Inge gikk fram og presenterte seg. Melinda tok et trekk av sigaretten uten å se på ham. Hun sto bare og stirret rett fram, ut mot elven. Hun luktet alkohol, svette og røyk, og hun så ikke ut til å være helt til stede. Hun hadde på seg en mørk T-skjorte med et stort hull ved skulderen, og bare én sko.

			Stakkars menneske, tenkte Inge. Var det for tidlig å forsøke seg på en utspørring? Viktigheten av å få fram så mye informasjon som mulig, uten å presse en mor som hadde fått beskjed om at hennes sønn hadde blitt myrdet, var en vanskelig balansegang.

			«Skal vi si at jeg kommer tilbake i morgen, Melinda? Er det greit? Du bør kanskje holde deg mest mulig inne også, så du unngår alle journalistene som flyr rundt her», sa han. Litt mer tid kunne han gi henne, tenkte han. Dessuten virket det ikke som om det var noe særlig mer å få ut av henne for øyeblikket.

			Melinda verken sa eller gjorde noe. Hun ble bare stående og stirre utover med tomt blikk.

			Inge bestemte seg for å gå tilbake til huset på den andre siden av veien. Da han kom fram, trakk han pusten dypt og banket på.

			Han tok instinktivt et skritt tilbake fra døren. Mannen som åpnet, må ha vært nesten to meter høy og veide minst hundre kilo. Han hadde langt, tynt hår, samlet i en hestehale, og et lyst fippskjegg. Det avlange hodet var uforholdsmessig stort, og med en slags utvekst på venstre side.

			«Mark Edlund?» spurte Inge. «Stefaren til Edvin?» Mannen nikket. Jeansskjorta satt skjevt rundt livet, og han strammet beltet med den ene hånden mens han hilste på Inge med den andre. «Mitt navn er Inge Ingesson, jeg kommer fra politiet. Kan jeg komme inn en liten stund?»

			«Når kan vi få se ham?» spurte Mark. Stemmen var grøtet, hes, nesten gryntende. «Når kan vi få se gutten vår?» spurte han igjen, og nå sprakk stemmen. Tårene begynte å sile nedover kinnene, og han gjorde ikke noe forsøk på å tørke dem bort.

			«Snart, vi må bare … snart …», sa Inge samtidig som han tok et steg inn i gangen. En uggen eim slo imot ham da han gikk mot kjøkkenet. På kjøkkenbenken lå det gammel emballasje fra ferdigretter. Stekt kyllingfilet, fisk med mandler, ostesnitzel.

			«Du jobber som håndverker så vidt jeg skjønner?» spurte Inge, og lente seg mot veggen. Familien Edlund hadde flyttet til Malung for et par år siden, og Inge hadde ikke møtt noen av dem tidligere.

			«Flislegger», sa Mark, og slagbenken knaket så det hørtes ut som den skulle sprekke da han satte seg ved kjøkkenbordet.

			«Hvor befant du deg da guttene forsvant?» spurte Inge.

			Mark tok fram et lommetørkle fra bukselomma og snøt seg. Han ristet kraftig på hodet, som om han forsøkte å vekke seg selv fra et mareritt.

			«Jeg kjørte kona til jobben, hun hadde kveldsskift, og da jeg kom tilbake, var Edvin borte», sa han.

			Inge forsøkte så godt han kunne å holde øyekontakt med Mark, men det var vanskelig ikke å kaste et blikk mot utveksten på hodet.

			«Jeg har en hjernesvulst», sa han. «Du kan bare spørre, jeg er vant til det.»

			«Er den …?»

			«Godartet», sa Mark. «Legene har sagt at den må fjernes i flere omganger.»

			Inge nikket.

			«Hva var klokken da? Ja, da du kom hjem etter å ha kjørt kona til jobben», spurte han.

			«Det må ha vært ved sjutiden, jeg hadde tenkt å ta med Edvin ut og spise, men … ja …», sa han. «Så gikk jeg ut og begynte å lete. Spurte naboene om de hadde sett ham, sykkelen hans var jo borte, så jeg tenkte at han var ute sammen med Liam og Felix, som vanlig.»

			«Du er Edvins stefar, så vidt jeg har skjønt?» sa Inge.

			«Ja, men jeg ser på ham som min egen sønn.»

			«Har Edvin noe forhold til faren sin?»

			«Jeg er faren hans», sa Mark og satte blikket i Inge. «Han er min!» Og nå sprakk stemmen hans igjen.

			«Hans biologiske far», sa Inge forsiktig.

			«Edvin har ikke noe forhold til ham, nei.»

			«Og det har ikke du heller da? Eller din kone?»

			«Nei. Jeg vet ikke engang hva han heter.»

			«Du vet ikke hva han heter?»

			«Nei.»

			«Nei vel.»

			Inge så seg rundt i kjøkkenet. Skapdørene sto åpne, og det så ikke ut til å ha blitt vasket her på flere uker.

			«Hvor er din kone nå?» spurte han.

			«Hun er hos foreldrene sine. De bor i Älvdalen.»

			«Og du ble ikke med?»

			«Vi bestemte at jeg skulle være her, i tilfelle noen av dere dukket opp. Vi hadde vel håpet på noe mer informasjon, men i stedet kommer du bare hit og stiller de samme spørsmålene som vi allerede har svart på.»

			En vanlig misforståelse, tenkte Inge. Politiets spørsmål var som oftest ikke spørsmål, i og for seg. Det var etterforskning, kontroll av opplysninger, søk etter avvikende forklaringer. En mulig mistenkt som ikke fikk de samme spørsmålene flere ganger, hadde vært gjenstand for dårlig etterforskningsarbeid.

			«Jeg må nesten få stille et spørsmål til», sa Inge og lente seg over kjøkkenbordet. «Hva tror du kan ha skjedd med sønnen din og vennene hans?»

			«Det vet jeg ikke», svarte Mark fort. «Men én ting kan jeg si deg, det er best dere finner den skyldige før jeg gjør det, for da kommer det ikke til å være mye igjen av ham», fortsatte han og knyttet begge nevene.

			«Kan jeg se meg litt rundt?» spurte Inge, og Mark nikket bekreftende. Han gikk opp den smale trappen til andre etasje og åpnet en dør der det sto Edvin med fargerike bokstaver.

			Å se et barnerom der tomheten aldri mer skulle fylles av lyd, var hjerteskjærende. Inge kunne ikke forestille seg hvordan han selv ville ha reagert dersom noe liknende skjedde med hans egen datter. Nede fra kjøkkenet hørte han at Mark hadde begynt å gråte. Det lød som avgrunnsdyp jamring.

			Inge kikket ut gjennom vinduet, mot lekeplassen som lå midt i en sirkel av toetasjes rekkehus. Det var ingen der, bortsett fra en person som sto lent mot et tre og kikket mot huset Inge befant seg i. Han kunne ikke se om det var en mann eller kvinne, ung eller gammel. Det føltes som om blikkene deres møttes, men personen beveget seg ikke, og så heller ikke ut til å være sammen med noen eller vente på noen.

			Han fortsatte å se seg rundt i rommet. Kriminalteknikere hadde vært her samme dag som guttene ble funnet, og Inge ventet fortsatt på å høre om de hadde funnet noe av interesse. Sannheten var at de knapt visste hva de lette etter. Ville de i det hele tatt kunne gjenkjenne et spor til denne vanvittige ugjerningen om det fantes der?

			Rommet var rotete, og Inge løftet opp en bylt med klær som lå på en liten kommode i det ene hjørnet. Under bylten fant han en bunke tegninger, og begynte å bla gjennom dem.

			Det var typiske barnetegninger som gutten hadde laget på skolen, av dinosaurer, dyr og andre ting, og så tatt dem med seg hjem for å vise til foreldrene, tenkte han. Bortsett fra én. Inge tok den opp og holdt den mot lyset. Hva var dette for noe?

			Det så ut som et kart. Men det var vanskelig å se hva det skulle være over. Inge holdt den opp mot lyset fra vinduet og vendte på den. Og etter en stund så han det.

			Det var en tegning av funnstedet.

